**OŠ BELEC**

**Šk. g. 2016./2017.**

Školski projekt**: POUNA SMIEHA OD NEGDA TU JE BILA**

Nositelj projekta**: OŠ Belec**

**Projekt potpomognut sredstvima Ministarstva znanosti i obrazovanja**

Programska sastavnica**: Istraživanje - Škola nekad i danas**

Ispitanik (kazivač): **Marijan Buden, rođen 1943. u Donjoj Selnici**

Razgovor vodili**: Ivana Topolski, Petra Priščan (učenice VI.r. OŠ Belec, novinarska skupina)**

Ostali prisutni sudionici: **Nevenka Puklin, vjeroučiteljica OŠ Belec**

 **Irena Buđa, knjižničarka OŠ Belec**

 **Verica Havoić, ravnateljica OŠ Belec**

**Uvodnik:**

**27. travnja 2017. našu školu posjetio je bivši učitelj OŠ Belec koji je ujedno bio i prvi ravnatelj, gospodin Marijan Buden. Ivana Topolski i Petra Priščan, učenice 6. razreda, postavile su mu nekoliko pitanja o njegovom životu i radu u OŠ Belec.**

***Dobar dan! Molim Vas da nam se za početak predstavite.***

*- Za one koji me ne poznaju, ja sam Marijan Buden, umirovljeni učitelj Tjelesnog odgoja ove škole. Živim u neposrednoj blizini škole i uvijek mi je drago i posebna mi je čast da vas mogu posjetiti u školi, bilo to na nekakvoj vašoj priredbi ili nekom skupu.*

***Bili ste prvi ravnatelj OŠ Belec.***

*- Bio sam voditelj škole dugo godina, od 1985. godine pa do 2007. godine. Do tada su Zlatar, Lobor i Belec bili u zajedničkoj školi, a nakon što smo se odvojili, školski odbor imenovao me za ravnatelja OŠ Belec. Ravnatelj sam bio godinu i pol, a poslije toga sam otišao u mirovinu.*

**Otkrio im je kako iz svog radnog vijeka pamti samo lijepe trenutke...**

**Što najviše pamtite iz Vašeg radnog vijeka u našoj školi?**

*- Puno toga ima. Najljepši su trenuci kad se opraštate od jedne generacije koja odlazi iz škole, kad znate da ste u njih uložili ono najbolje što ste mogli za daljnji život, kad su oni sretni što su završili osnovnu školu...*

*- Naše druženje, naši izleti, maturalne ekskurzije, planinarenje na Ivanščicu. Drugačije je kad si ti u razredu s učenicima ili kad odete nekamo.*

*- Danas kad gledam fotografije, nekima više ni imena ne znam, onda razmišljam tko je sve bio u momčadi i pokušavam se prisjetiti.*

**Prisjetio se kako je naša škola izgledala kad se on zaposlio. Danas je mala, ali nekad je bila i puno manja.**

***Kako je tada izgledala naša škola?***

*- Kad sam ja došao nije bilo dvorane, knjižnice, ovog hola, nekih učionica. Učenici su ulazili u školu kroz ulaz gdje se danas nalazi tajništvo. Tamo su bila velika vrata, četverokrilna. Izgledala je jadno. Podovi su bili od dasaka, mazani s uljem. Tako je tada bilo. Djeca su išla u školu u tri smjene. Bile su 4 učionice, a puno učenika. Klupe su bile spojene sa stolovima, imale su tintarnice.*

***Koji su se nastavni predmeti poučavali u ono vrijeme, a danas ih nema?***

*- Nije bilo vjeronauka. Poučavala se prva pomoć i domaćinstvo. Domaćinstvo su predavali učitelji domaćinstva ili učitelji biologije. Bilo je vrlo korisno. Naučili su jaja peći, glačati, gumbe šivati, peći palačinke.*

***Kakve su nekad bile izvannastavne aktivnosti?***

*- Bilo ih je puno manje nego danas. Recitatori, dramska, zbor, sportska. Škola je bila poznata po sportskim aktivnostima.*

**Otkrio nam je da ni nakon 40 godina rada u školstvu nije požalio zbog odabranog zanimanja.**

*- Nikad u životu nisam požalio što sam učitelj i da se ponovno rodim mislim da bih isto odabrao. Je da je teško i odgovorno zanimanje, ako je čovjek svjestan toga. Ja drugo ne znam raditi. Nikad nisam požalio što sam to odabrao. Djeca su draga, a ja imam urođenu ljubav prema djeci. Imam svoje i njihove i svi su moji.*

**I za kraj, učenicima je ostavio lijepu poruku za daljnji život...**

***Što biste poručili današnjim generacijama, sadašnjim učenicima naše škole?***

*- Učite, ne za ocjenu, nego za znanje, za svoje dobro i svoju budućnost. Vama će trebati, nemojte misliti da to treba onima koji vas uče, neka to znanje ostane vama. I nije važno hoćete li završiti fakultet, ali znanje će vam ostati. Budite vrijedni i pošteni!*